**Formula 2 Unkarin Grand Prix 2017** oli Formula 2 -kauden 2017 seitsemäs osakilpailu, joka ajettiin 29.–30. heinäkuuta Hungaroringin moottoriradalla Mogyoródissa, Unkarissa.

Santino Ferrucci teki debyyttinsä Trident -tallissa korvaten Callum Ilottin.

Aika-ajo
--------

Paalupaikalle ajoi seitsemännen kerran peräkkäin Charles Leclerc. Leclercin aika kuitenkin hylättiin, koska hän oli käyttänyt autossaan sääntöjenvastaisia säätöjä. Leclercin auton välievyt olivat erilaisia, joka on säännöissä kielletty. Näin ollen paalupaikka merkittiin toiseksi nopeimman kierroksen ajaneelle Oliver Rowlandille, jolle paalu oli ensimmäinen. Toiseksi ajoi Artjom Markelov ja kolmanneksi Jordan King.

Sean Gelael spinnasi ensimmäisessä mutkassa ja sammutti autonsa, minkä seurauksena aika-ajo-osio keskeytettiin hetkeksi ja Gelael jäi ilman aikaa.

1. Kilpailu (Lauantain kilpailu, 36 kierrosta)
----------------------------------------------

Norman Naton auto savutti ennen lämmittelykierrokselle lähtöä ja Nato joutui starttaamaan kilpailuun varikolta. Ensimmäisellä starttiyrityksellä Nabil Jeffri ajoi lähtöruutunsa ohi, jonka vuoksi ajettiin yksi ylimääräinen lämmitelykierros. 

Artjom Markelov nousi startissa kärkeen ohi Oliver Rowlandin. Hänniltä lähtenyt Charles Leclerc nousi ensimmäisissä mutkissa jo 12:ksi ja ohitti vielä ensimmäisen kierroksen lopussa Ralph Boschungin nousten 11:ksi. Luca Ghiotto ohitti Nobuharu Matsushitan ja nousi seitsemänneksi. Varikkopysähdyksillä Oliver Rowland onnistui ohittamaan Artjom Markelovin, joka pysähtyi kierrosta myöhemmin. Antonio Fuoco sammutti autonsa varikkosuoralle ja keskeytti kilpailunsa. Kierroksella 21 Markelov ohitti mutkassa 14 Sérgio Sette Câmaran, joka ei ollut vielä tehnyt varikkopysähdystä. Samassa Nicholas Latifi syöksyi Sette Câmaran sisäpuolelle, jolloin autot osuivat yhteen ja Sette Câmaran auto kärsi lievän etusiipivaurion. Kolarista ei jaettu rangaistuksia.

Kierroksella 25 Sergio Canamasas osui Robert Vișoiuun ensimmäisessä mutkassa. Canamasas sai sprinttikilpailuun kolmen lähtöruudun rangaistuksen. Molemmat keskeyttivät ja turva-auto tuli radalle. Tämä auttoi eritoten Charles Leclerciä ja Alexander Albonia, jotka olivat pari kierrosta aiemmin käyneet varikolla vaihdattamassa pehmeämmät renkaat. Uusintalähdössä kierroksella 28 Leclerc ohitti ensimmäisessä mutkassa kolme autoa: Gustav Maljan, Jordan Kingin ja Luca Ghiotton nousten kuudenneksi. King ajoi mutkan 5 pitkäksi, ja kun hän palasi radalle, auto pomppasi kanttikiven päältä, eikä King pystynyt hallitsemaan autoaan, ja liukui Ralph Boschungin kylkeen. King sai 10 sekunnin aikarangaistuksen. Alexander Albon ohitti Sean Gelaelin nousten yhdeksänneksi.

Kierroksella 34 Artjom Markelov yritti ensimmäiseen mutkaan ohitusta Oliver Rowlandista, mutta ajautui nurmelle, josta Markelovin auto pyörähti seinään. Turva-auto tuli radalle. Juuri ennen turva-auton tuloa Charles Leclerc onnistui ohittamaan Nobuharu Matsushitan toisessa mutkassa. Rowland voitti kilpailun ja Nicholas Latifi ajoi toisena ruutulipulle. DAMS-tallin edellinen kaksoisvoitto tuli kaksi vuotta aiemmin Unkarin pitkässä kilpailussa. Nyck de Vries ajoi kolmanneksi, Charles Leclerc neljänneksi, Nobuharu Matsushita viidenneksi, Luca Ghiotto kuudenneksi, Norman Nato nousi seitsemänneksi ja Alexander Albon kahdeksanneksi. Sean Gelael oli yhdeksäs ja Santino Ferrucci ajoi ensimmäisessä kilpailussaan kymmenenneksi.

Kilpailun jälkeen Sean Gelael ja Sergio Sette Câmara saivat 10 sekunnin aikarangaistuksen avattavan takasiiven luvattomasta käytöstä. Aikarangaistuksen myötä Gelael tippui 14:ksi ja Sette Câmara 16:ksi. Tämä tarkoitti, että Santino Ferrucci otti kaksi pistettä debyyttikilpailussaan, ja Louis Delétraz nousi kymmenenneksi avaten pistetilinsä.

2. Kilpailu (Sunnuntain kilpailu, 28 kierrosta)
-----------------------------------------------

Nobuharu Matsushita nousi ruudusta 4 kärkeen jo ennen ensimmäistä mutkaa. Toiseksi nousi Luca Ghiotto, kolmanneksi Nyck de Vries, neljänneksi Oliver Rowland ja viidenneksi Charles Leclerc. Paalupaikalta lähtenyt Alexander Albon tippui ensimmäisellä kierroksella kuudenneksi. Ralph Boschung ja Antonio Fuoco sammuttivat autonsa lähtöruudukkoon, mutta onnituivat jatkamaan matkantekoa.

Norman Nato ohitti kierroksella 3 Alexander Albonin ja nousi kuudenneksi. Kierroksella 11 Nicholas Latifi nousi seitsemänneksi ohitettuaan Albonin. Gustav Malja kärsi koko kilpailun ajan moottoriongelmista ja jäi viisi kierrosta muista, mutta pystyi jatkamaan matkaansa. Kierroksella 21 Nyck de Vries ohitti Luca Ghiotton. Hetkeä myöhemmin myös Rowland ja Leclerc ohittivat Ghiotton. Samalla kierroksella Robert Vișoiu osui Nabil Jeffriin ensimmäisessä mutkassa, pyörähti ja keskeytti kilpailun. Virtuaalinen turva-auto tuli radalle, sen aikana Artjom Markelov kävi varikolla renkaiden vaihdossa. Kierroksella 22 Nabil Jeffri ajoi mutkan 4 pitkäksi ja palatessaan radalle osui Sergio Canamasasiin, joka keskeytti kilpailun ja virtuaalinen turva-auto tuli uudestaan radalle. Nato ohitti Ghiotton kierroksella 25 ja hetkeä myöhemmin myös Latifi kuittasi Ghiotton. Seuraavalla kierroksella myös Albon ohitti Ghiotton, jonka renkaat olivat sulaneet alle. Viimeistä edellisellä kierroksella Oliver Rowland kuittasi Nyck de Vriesin toisessa mutkassa ulkokautta.

Kilpailun voittoon ajoi Nobuharu Matsushita. Oliver Rowland oli toinen ja Nyck de Vries kolmas.

Sijoitukset GP-viikonlopun jälkeen
----------------------------------

| Sija | Kuljettaja | Talli | Pisteet |
| --- | --- | --- | --- |
| **1.** | Monaco **Charles Leclerc** | **Prema Powerteam** | **208** |
| **2.** | Iso-Britannia Oliver Rowland | DAMS | 158 |
| **3.** | Venäjä Artjom Markelov | Russian Time | 123 |
| **4.** | Kanada Nicholas Latifi | DAMS | 115 |
| **5.** | Italia Luca Ghiotto | Russian Time | 95 |
| **6.** | Japani Nobuharu Matsushita | ART Grand Prix | 91 |
| **7.** | Ranska Norman Nato | Arden International | 79 |
| **8.** | Alankomaat Nyck de Vries | Rapax Team | 72 |
| **9.** | Thaimaa Alexander Albon | ART Grand Prix | 65 |
| **10.** | Iso-Britannia Jordan King | MP Motorsport | 49 |
| **11.** | Ruotsi Gustav Malja | Racing Engineering | 28 |
| **12.** | Italia Antonio Fuoco | Prema Powerteam | 23 |
| **13.** | Espanja Sergio Canamasas | Trident Racing / Rapax Team | 21 |
| **14.** | Venezuela Johnny Cecotto, Jr. | Rapax Team | 16 |
| **15.** | Sveitsi Ralph Boschung | Campos Racing | 11 |
| **16.** | Venäjä Sergei Sirotkin | ART Grand Prix | 9 |
| **17.** | Indonesia Sean Gelael | Arden International | 3 |
| **18.** | Yhdysvallat Santino Ferrucci | Trident Racing | 2 |
| **19.** | Sveitsi Louis Delétraz | Racing Engineering | 1 |
| **20.** | Brasilia Sérgio Sette Câmara | MP Motorsport | 0 |
| **21.** | Romania Robert Vișoiu | Campos Racing | 0 |
| **22.** | Malesia Nabil Jeffri | Trident Racing | 0 |
| **23.** | Espanja Roberto Merhi | Campos Racing | 0 |
| **24.** | Iso-Britannia Callum Ilott | Trident Racing | 0 |
| **25.** | Monaco Stefano Coletti | Campos Racing | 0 |
| **26.** | Italia Raffaele Marciello | Trident Racing | 0 |

Katso myös
----------

* Unkarin Grand Prix 2017
* GP3 Unkarin Grand Prix 2017

Osakilpailut Formula 2 -kaudella 2017

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  Bahrain |  Espanja |  Monaco |  Azerbaidžan |  Itävalta |  Britannia |  Unkari |  Belgia |  Italia |  Jerez |  Abu Dhabi |

UnkariFormula 2 -luokan Unkarin Grand Prix’t

|  |  |
| --- | --- |
| 2010-luku | 2017 • 2018 • 2019 |
| Radat | Hungaroring (2017–) |